Educació acorda una avaluació del curs adaptada a les circumstàncies de formació a distància
16 de abril de 2020

El conseller d'Educació, Cultura i Esport, Vicent Marzà, juntament amb el secretari autonòmic d'Educació i FP, Miguel Soler, han participat telemàticament en la Conferència Sectorial d'Educació que ha reunit la ministra d'Educació i FP, Isabel Celaá, amb responsables autonòmics per a abordar el desenvolupament i l'avaluació del curs.

En la reunió s'ha acordat que es farà una avaluació global que no perjudique l'alumnat. En aquest sentit, la Conselleria desenvoluparà instruccions a partir d'una normativa estatal específica que elaborarà el Ministeri per a l'avaluació final de l'actual curs escolar.

Així mateix, s'ha corroborat que l'actual curs escolar finalitzarà segons està establit en el calendari per a cada etapa educativa, siga amb formació a distància, siga amb classes presencials, segons determinen les autoritats sanitàries a cada moment.

En la Conferència s'ha consensuat que l'objectiu prioritari és que l'alumnat no perda el curs, per això l'avaluació dels aprenentatges desenvolupats a partir de la suspensió de les classes presencials serà continuada. Amb això es valoraran els avanços realitzats i els retards que s'hagen pogut produir per a planificar i programar mesures de reforç per al pròxim curs.

En aquesta línia, l'avaluació final considerarà en conjunt les avaluacions de tot el curs escolar, i es fixarà especialment en el grau de desenvolupament dels aprenentatges i de les competències imprescindibles adquirides durant tots els mesos escolars.

És per això que la promoció de curs per part de l'alumnat serà la norma general en totes les etapes educatives i la repetició serà una mesura excepcional que haurà d'estar argumentada i acompanyada d'un pla precís de recuperació.

Els responsables d'Educació de la Generalitat Valenciana transmetran als diferents agents de la comunitat educativa valenciana tots els acords i les concrecions presos respecte a l'adaptació curricular de continguts fins a finalitzar el curs, l'avaluació continuada global, la promoció de curs de l'alumnat i la normativa que es desenvoluparà al respecte.